CELEX: 32012D0173
Language: hu
Date: 2012-03-23 00:00:00
Title: A Tanács 2012/173/KKBP határozata ( 2012. március 23. ) az Afrika szarván folytatott közös biztonság- és védelempolitika missziókat és műveletet szolgáló uniós műveleti központ aktiválásáról

27.3.2012   
            
            
               HU
            
            
               Az Európai Unió Hivatalos Lapja
            
            
               L 89/66
            
         A TANÁCS 2012/173/KKBP HATÁROZATA
   (2012. március 23.)
   az Afrika szarván folytatott közös biztonság- és védelempolitika missziókat és műveletet szolgáló uniós műveleti központ aktiválásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
   tekintettel az Unió külügyi és biztonságpolitikai főképviselője javaslatára,
   mivel:
   
               (1)
            
            
               Az Európai Tanács 2004. december 17-én jóváhagyta a műveleti központ létrehozását lehetővé tevő javaslatokat, valamint a műveleti központ feladatmeghatározását.
            
         
               (2)
            
            
               A Tanács 2007. június 18-án jóváhagyta az uniós polgári válságkezelési műveletek vezetési és irányítási struktúrájára vonatkozó iránymutatásokat.
            
         
               (3)
            
            
               A Tanács 2008. április 7-én a 2008/298/KKBP határozattal (1) módosította az Európai Unió Katonai Törzsének létrehozásáról szóló, 2001. január 22-i 2001/80/KKBP határozatot (2), amelyben többek között meghatározta az Európai Unió Katonai Törzsének (EUKT) az uniós műveleti központtal kapcsolatos feladatait.
            
         
               (4)
            
            
               A Tanács 2008. november 10-én elfogadta a 2008/851/KKBP együttes fellépést (3), amellyel létrehozta a Szomália partjainál folytatott kalózkodás elleni küzdelmet célzó Atalanta-műveletet.
            
         
               (5)
            
            
               A Tanács 2010. február 15-én elfogadta az Európai Uniónak a szomáliai biztonsági erők kiképzéséhez hozzájáruló katonai missziójáról (EUTM Somalia) szóló 2010/96/KKBP határozatot (4).
            
         
               (6)
            
            
               A Tanács 2011. november 14-én stratégiai keretet fogadott el az Afrika szarva térségre vonatkozóan, amely iránymutatással szolgál a régióbeli európai uniós fellépéshez.
            
         
               (7)
            
            
               A Tanács 2011. december 1-jén megállapodott abban, hogy az Afrika szarván folytatott közös biztonság- és védelempolitika (KBVP) missziókat és műveletet szolgáló uniós műveleti központ feladatmeghatározásával összhangban felgyorsítja az annak aktiválásával kapcsolatos tervezést.
            
         
               (8)
            
            
               A Tanács 2011. december 16-án elfogadta a regionális tengeri kapacitásépítést célzó misszióra (RMCB-misszió) vonatkozó válságkezelési koncepciót; ez a misszió egy katonai szakértelmet is magában foglaló polgári KBVP-misszió.
            
         
               (9)
            
            
               A Tanács 2012. január 23-án megállapodott abban, hogy az Afrika szarván folytatott KBVP-missziók és -művelet céljaira aktiválni kell az uniós műveleti központot.
            
         
               (10)
            
            
               Az EU műveleti központjának – az Afrika szarva térségre vonatkozó stratégiai keret részeként, valamint az Európai Uniónak az Afrika szarva térségért felelős különleges képviselőjével szoros kapcsolatot tartva – elő kell segítenie a koordinációt és fokoznia kell a szinergiákat az Afrika szarván folytatott KBVP-missziók és -művelet között.
            
         
               (11)
            
            
               Az uniós műveleti központnak az EUKT meglévő struktúráira kell épülnie, valamint igénybe kell vennie az EUTM Somalia támogató egységeit és az Atalanta-művelet összekötő csoportjának támogatását is.
            
         
               (12)
            
            
               Szem előtt tartva, hogy optimalizálni kell az összes KBVP-misszióhoz és -művelethez nyújtott támogatását, az EUKT-nak a rendelkezésére álló eszközök és képességek keretein belül támogatást kell nyújtania az uniós műveleti központnak,
            
         ELFOGADTA EZT A HATÁROZATOT:
   1. cikk
   Az uniós műveleti központ aktiválása
   (1)   A Tanács aktiválja azt az uniós műveleti központot, amelynek feladata a közös biztonság- és védelempolitika (KBVP) keretében Afrika szarván folytatott missziók és művelet, nevezetesen Atalanta-művelet, az EUTM Somalia és a regionális tengeri kapacitásépítést célzó tervezett polgári KBVP-misszió (RMBC-misszió) támogatása.
   (2)   Az uniós műveleti központ aktiválása nem érinti az (1) bekezdésben említett missziók és művelet katonai, illetve polgári vezetési és irányítási láncait.
   2. cikk
   Megbízatás és feladatok
   (1)   Az uniós műveleti központ támogatást nyújt az Atalanta-művelet, az EUTM Somalia és a regionális tengeri kapacitásépítést célzó jövőbeli polgári KBVP-misszió (RMBC-misszió) operatív tervezéséhez és végrehajtásához a hatékonyság, a koherencia és a szinergiák fokozása céljából. Ennek keretében az uniós műveleti központ elősegíti az információcserét, javítja a koordinációt és megerősíti a polgári-katonai szinergiákat.
   (2)   Az uniós műveleti központ a következő feladatokat látja el:
   
               a)
            
            
               katonai és speciális tervezési szakértelmére támaszkodva közvetlen támogatást nyújt a polgári műveleti parancsnoknak az RMCB-misszió operatív tervezéséhez és végrehajtásához;
            
         
               b)
            
            
               támogatást nyújt az EUTM-misszió parancsnokának, és fokozza a stratégiai koordinációt az EUTM Somalia és az Afrika szarván folytatott többi KBVP-misszió és -művelet között;
            
         
               c)
            
            
               kapcsolatot tart az Atalanta-művelettel;
            
         
               d)
            
            
               kérésre támogatást nyújt a Válságkezelési és Tervezési Igazgatóságnak (CMPD) az Afrika szarván folytatott KBVP-missziók és -művelet stratégiai tervezésében;
            
         
               e)
            
            
               elősegíti az interakciót az Afrika szarván folytatott KBVP-missziók és -művelet és a brüsszeli struktúrák között;
            
         
               f)
            
            
               az Afrika szarva térségre vonatkozó stratégiai keret részeként, valamint az Európai Uniónak az Afrika szarva térségért felelős különleges képviselőjével kapcsolatot tartva elősegíti a koordinációt és fokozza a szinergiákat az Atalanta-művelet, az EUTM Somalia és az RMBC-misszió között.
            
         3. cikk
   Az uniós műveleti központ vezetője
   (1)   A Tanács kétéves időtartamra kinevezi Ad VAN DER LINDE kapitányt (haditengerészet) az uniós műveleti központ vezetőjének, amely a Tanács határozata alapján megújítható.
   (2)   Az uniós műveleti központ vezetője feladatát a Politikai és Biztonsági Bizottság (PBB) politikai ellenőrzése és stratégiai irányítása, valamint adott esetben az Európai Unió Katonai Bizottságának (EUKB) katonai irányítása mellett látja el.
   (3)   Az uniós műveleti központ vezetője fennhatóságot gyakorol a műveleti központ személyi állománya felett minden olyan kérdésben, amely a műveleti központ megbízatásával és feladataival kapcsolatos.
   (4)   Az uniós műveleti központ vezetője biztosítja, hogy a polgári műveleti parancsnoknak, az Atalanta-művelet műveleti parancsnokának és az EUTM-misszió parancsnokának a műveleti központba érkezett megkereséseire a központ választ adjon. A műveleti központ vezetője biztosítja továbbá az uniós műveleti központ megfelelő működését, valamint koordinálja a kapacitások hatékony kihasználását. A műveleti tervezési dokumentumokkal, valamint a missziók és a művelet végrehajtásával kapcsolatos végső döntéshozatali felelősség a polgári műveleti parancsnoknál, az EUTM-misszió parancsnokánál, illetve az Atalanta-művelet műveleti parancsnokánál marad.
   (5)   Az uniós műveleti központ vezetője a saját felelősségi körén belül rendszeresen jelentést tesz az EUKB-nak és a PBB-nek.
   4. cikk
   Személyi állomány
   (1)   Az uniós műveleti központ humán erőforrásai az alábbiakból állnak:
   
               a)
            
            
               az EUKT által biztosított személyzet;
            
         
               b)
            
            
               az EUTM támogató egységei;
            
         
               c)
            
            
               az Atalanta-művelet összekötő csoportja;
            
         
               d)
            
            
               a tagállamok által kiküldött személyzet.
            
         (2)   Az uniós műveleti központ rendelkezésére bocsátott humán erőforrások minden olyan katonai szakértelemre kiterjednek, amely a megbízatásának és feladatainak megfelelő végrehajtásához szükséges a PBB részére bemutatott végrehajtási terv alapján és rendszeres ellenőrzés mellett. A szükséges szakértelem pontos meghatározása az uniós műveleti központ vezetőjének feladata, aki ezt a műveleti és a misszióparancsnokokkal, a polgári műveletek parancsnokával, valamint az EUKT-val szorosan együttműködve végzi.
   (3)   A teljes személyi állománynak tiszteletben kell tartania az EU-minősített adatok védelmét szolgáló biztonsági szabályokról szóló, 2011. március 31-i 2011/292/EU tanácsi határozatban (5) megállapított biztonsági alapelveket és minimumszabályokat.
   5. cikk
   Szervezési kérdések
   Az uniós műveleti központ szervezeti felépítése az általa támogatott KBVP-missziók és -művelet igényeinek megfelelő hatásköri felelősségekhez igazodik.
   6. cikk
   Az EUKT általi támogatás
   Az EUKT a rendelkezésére álló eszközök és képességek keretein belül támogatást nyújt az uniós műveleti központnak a műveleti központ megbízatásának megfelelően azáltal, hogy
   
               a)
            
            
               biztosítja az uniós műveleti központ személyi állományának, létesítményeinek és eszközeinek rendelkezésre állását és készenlétét;
            
         
               b)
            
            
               karbantartja, aktualizálja és cseréli az uniós műveleti központ eszközeit;
            
         
               c)
            
            
               karbantartja az uniós műveleti központ által használt helyiségeket.
            
         7. cikk
   Finanszírozás
   (1)   Az EUKT által biztosított személyi állományt az EUKT-ra alkalmazandó szabályok szerint kell finanszírozni.
   (2)   A tagállamok által rendelkezésre bocsátott személyzetnek költségmentes kirendelés alapján kirendelt nemzeti szakértőknek kell lenniük.
   (3)   Az érintett KBVP-misszió és -művelet költségvetései által nem fedezett utazási és egyéb költségeket az Európai Külügyi Szolgálat költségvetése fedezi az alkalmazandó pénzügyi szabályoknak megfelelően.
   8. cikk
   Felülvizsgálat
   2012. szeptember 24-én, majd azt követően rendszeres időközönként meg kell vizsgálni az uniós műveleti központ megbízatását, feladatait, működését és finanszírozását az Unió általános válságkezelési struktúráival összefüggésben. E határozatot adott esetben módosítani lehet.
   9. cikk
   Hatálybalépés és időtartam
   Ez a határozat az elfogadásának napján lép hatályba.
   A határozatot egy kétéves bevezető időszakban kell alkalmazni.
   
      Kelt Brüsszelben, 2012. március 23-án.
      
         
            a Tanács részéről
         
         
            az elnök
         
         C. ASHTON
      
   
   
      (1)  HL L 102., 2008.4.12., 25. o.
   
      (2)  HL L 27., 2001.1.30., 7. o.
   
      (3)  HL L 301., 2008.11.12., 33. o.
   
      (4)  HL L 44., 2010.2.19., 16. o.
   
      (5)  HL L 141., 2011.5.27., 17. o.